Doložka pre posudzovanie vplyvov

1. Vyčíslenie dopadov na verejné financie
Materiál „Správa o priebehu a následkoch povodní v Slovenskej republike za obdobie január až august 2009“ vytvára nároky na verejné financie vo výške 2 654 853  eur, pričom uvedená suma pozostáva z návrhu na úhradu výdavkov vynaložených na vykonávanie:
1.	povodňových zabezpečovacích prác v sume 1 280 820 eur,
2.	na vykonávanie povodňových záchranných prác v sume 1 374 033 eur,
ktoré boli povinnosťou príslušných subjektov podľa ustanovení zákona č. 666/2004 Z. z. o ochrane pred povodňami v znení neskorších predpisov.
Predpokladá sa, že na uvedené úhrady výdavkov na povodňové zabezpečovacie a povodňové záchranné práce a kompenzácie povodňových škôd budú na základe súhlasu vlády SR uvoľnené finančné prostriedky z rezervy štátneho rozpočtu vytvorenej v rozpočtovej kapitole Všeobecná pokladničná správa.
A. Vyčíslenie finančných dôsledkov na rozpočet štátnych fondov
Predložený materiál nemá dôsledky na rozpočet štátnych fondov.
B. Vyčíslenie finančných dôsledkov na rozpočty obcí a VÚC
Predložený materiál „Správa o priebehu a následkoch povodní v Slovenskej republike za obdobie január až august 2009“ má pozitívne finančné dôsledky na rozpočty obcí a vyšších územných celkov, pretože obce v Slovenskej republike za obdobie január až august 2009 vynaložili na vykonávanie povodňových záchranných prác 1 325 593 eur.
Obce vykonávali povodňové záchranné práce podľa ustanovení zákona č. 666/2004 Z. z. o ochrane pred povodňami v znení neskorších predpisov, čím plnili jednu zo základných povinností voči svojim občanom pri ochrane pred jedným z druhov živelných pohrôm, ktorý sa na území Slovenska vyskytuje relatívne často. Úhrada výdavkov vynaložených povodňami postihnutými obcami na vykonávanie povodňových záchranných prác bude mať kladný vplyv na ich finančnú situáciu a plnenie ich úloh.
C. Vyčíslenie finančných dôsledkov na rozpočty Sociálnej poisťovne, zdravotných poisťovní a Národného úradu práce
Predložený materiál nemá dôsledky na rozpočty Sociálnej poisťovne, zdravotných poisťovní a Národného úradu práce.
D. Vyčíslenie finančných dôsledkov na rozpočty Fondu národného majetku SR a Slovenského pozemkového fondu
Materiál „Správa o priebehu a následkoch povodní v Slovenskej republike za obdobie január až august 2009“ nemá finančné dôsledky na rozpočty Fondu národného majetku SR a Slovenského pozemkového fondu.

2. Odhad dopadov na obyvateľstvo, hospodárenie podnikateľskej sféry a iných právnických osôb
Návrh uznesenia vlády Slovenskej republiky sa predkladá s cieľom uhradiť subjektom, ktoré sa aktívne podieľajú na ochrane pred povodňami plnením úloh uložených zákonom č. 666/2004 Z. z,, oprávnené výdavky, ktoré im v tejto súvislosti vznikli.
Na vykonávaní povodňových zabezpečovacích prác a povodňových záchranných prác sa zúčastňujú podnikateľské subjekty, ktorými sú napríklad Slovenský vodohospodársky podnik, š. p., ako správca vodohospodársky významných vodných tokov a Lesy Slovenskej republiky, š. p., ako správca časti drobných vodných tokov pretekajúcich lesmi. Ďalej sa na vykonávaní povodňových záchranných prác podieľajú právnické osoby a fyzické osoby – podnikatelia, ktorých objekty môžu byť postihnuté povodňou a podľa § 5 ods. 6 zákona č. 666/2004 Z. z. vypracovali povodňové plány, ktoré sú súčasťou povodňových plánov obcí.
Predkladaný materiál „Správa o priebehu a následkoch povodní v Slovenskej republike za obdobie január až august 2009“ nemá priamu súvislosť s prioritami a cieľmi hospodárskej politiky.
3. Odhad dopadov na životné prostredie
Materiál „Správa o priebehu a následkoch povodní v Slovenskej republike za obdobie január až august 2009“ nemá priame účinky na životné prostredie. Ochrana intravilánov obcí pred nepriaznivými účinkami povodní je v súlade s prioritami a cieľmi štátnej environmentálnej politiky.
4. Odhad dopadov na zamestnanosť
Z predkladaného materiálu priamo nevyplývajú požiadavky na nové pracovné miesta, alebo funkcie. Realizácia úloh v návrhu uznesenia vlády SR, na ktorého základe by sa mali uhradiť výdavky vynaložené na vykonávanie na povodňových zabezpečovacích prác a povodňových záchranných prác nemá vplyv na zamestnanosť, pretože ide o úhradu výdavkov na práce, ktoré už boli vykonané v období od januára do augusta 2009.
5. Analýza vplyvov na podnikateľské prostredie
Predložený materiál nemá súvislosť s legislatívou formujúcou podnikateľské prostredie.
6. Vplyvy na informatizáciu spoločnosti
Materiál „Správa o priebehu a následkoch povodní v Slovenskej republike za obdobie január až august 2009“ nemá priamy vplyv na informatizáciu spoločnosti. Vlastný materiál však obsahuje údaje o príčinách, priebehu a následkoch povodní a tým poskytuje pomerne zaujímavý súbor informácií o jednom druhu živelných pohrôm, jeho priebehu a konkrétnych opatreniach, ktoré boli vykonávané na zmierňovanie dôsledkov povodní na ľudské zdravie, životné prostredie, kultúrne dedičstvo a hospodársku činnosť.